รองนายกรัฐมนตรีและรัฐมนตรีว่าการกระทรวงการต่างประเทศ กล่าวถ้อยแถลงชี้ประเด็นปัญหาความไม่เท่าเทียมในการเข้าถึงวัคซีนโควิด-19
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ  กล่าวถ้อยแถลงผ่านระบบออนไลน์ในการประชุมคณะมนตรีเศรษฐกิจและสังคมแห่งสหประชาชาติ(Economic and Social Council - ECOSOC) ระดับรัฐมนตรี สมัยพิเศษ เรื่อง “A Vaccine for All” พร้อมเสนอให้นานาประเทศ ร่วมมือกันแก้ไขปัญหาความไม่เท่าเทียมในการเข้าถึงวัคซีนโควิด-19 ของประเทศต่าง ๆ โดยเน้น 3 ประเด็นสำคัญ ได้แก่ การเพิ่มกำลังผลิตและความสามารถการกระจายวัคซีนที่ทั่วถึง โดยไทยสามารถเป็นแหล่งการผลิตวัคซีนป้องกันโควิด-19 อีกแหล่งสำหรับภูมิภาค อีกทั้งไทยกำลังพัฒนาวัคซีนของไทยเอง ซึ่งจะสามารถสนับสนุนความพยายามของประชาคมโลกได้ นอกจากนี้ ประเทศต่าง ๆ ควรพลิกวิกฤตให้เป็นโอกาสโดยเร่งส่งเสริมระบบหลักประกันสุขภาพถ้วนหน้าเพื่อการบรรลุเป้าหมายการพัฒนาที่ยั่งยืน และ การส่งเสริมความร่วมมือระหว่างองค์การอนามัยโลก (World Health Organization: WHO) คณะมนตรีเศรษฐกิจและสังคมแห่งสหประชาชาติ และสมัชชาสหประชาชาติ โดยโยงการหารือแนวทางส่งเสริมการเข้าถึงวัคซีนและยารักษาโรคที่เท่าเทียม กับการดำเนินการด้านการพัฒนาและฟื้นตัวทางเศรษฐกิจและสังคม